Sag anlagt den 27. august 2021 — Europa-Kommissionen mod Den Slovakiske Republik

(Sag C-540/21)

(2021/C 431/12)

Processprog: slovakisk

Parter

Sagsøger: Europa-Kommissionen (ved R. Lindenthal, I. Rubene og A. Tokár, som befuldmægtigede)

Sagsøgt: Den Slovakiske Republik

Sagsøgerens påstande

— Det fastslås, Den Slovakiske Republik ved vedtagelsen af § 33a i Zákon č. 170/2018 (lov nr. 170/2018), indsat ved Zákon č. 136/2020 (lov nr. 136/2020) af 20. maj 2020 har tilsidesat sine forpligtelser i henhold til artikel 12, stk. 2, artikel 12,stk. 3, litra b), og artikel 12, stk. 4, i direktiv (EU) 2015/2302 (1), sammenholdt med dette direktivs artikel 4.

— Den Slovakiske Republik tilpligtes at betale sagsomkostningerne.

Søgsmålsgrunde og væsentligste argumenter

I henhold til artikel 12, stk. 2, i direktiv (EU) 2015/2302 har den rejsende ret til at opsige aftalen om pakkerejsen inden pakkerejsens begyndelse uden at betale noget opsigelsesgebyr i tilfælde af uundgåelige og ekstraordinære omstændigheder, der indtræffer på rejsedestinationen eller i umiddelbar nærhed heraf, og som væsentligt berører leveringen af pakkerejsen, eller som i væsentlig grad berører befordringen af passagerer til destinationen. I henhold til direktivets artikel 12, stk. 3, litra b), har rejsearrangøren same ret til at opsige aftalen om pakkerejsen, når rejsearrangøren er forhindret i at opfylde aftalen på grund af uundgåelige og ekstraordinære omstændigheder.

Artikel 12, stk. 4, i direktiv (EU) 2015/2302 bestemmer, at rejsearrangøren skal foretage refusioner til den rejsende hurtigst muligt og under alle omstændigheder senest 14 dage efter, at aftalen om pakkerejsen er opsagt. Direktivets artikel 4 forbyder ligeledes medlemsstaterne at indføre bestemmelser, der fraviger dem, der er fastsat i dette direktiv, herunder strengere eller lempeligere bestemmelser, for at sikre et andet beskyttelsesniveau for rejsende.

Med vedtagelsen af lov nr. 136/2020, som indeholder tilføjelser til Zákon č. 170/2018 Z. z. o zájazdoch, spojených službách cestovného ruchu, niektorých podmienkach podnikania v cestovnom ruchu (lov nr. 170/2018 om pakkerejser, tilknyttede turismetjenester og visse betingelser for turismeerhverv), har Den Slovakiske Republik tilsidesat direktivets artikel 12, stk. 2, artikel 12, stk. 3, litra b), og artikel 12, stk. 4, sammenholdt med dets artikel 4.

Dette skyldes, at § 33a, stk. 7, i lov nr. 170/2018 bestemmer, at rejsearrangøren inden den 31. august 2021 med den rejsende skal aftale en ombytning af pakkerejsen. I henhold til § 33a, stk. 9, anses rejsearrangøren, såfremt denne ikke inden den 31. august 2021 når til enighed med den rejsende om ombytning af pakkerejsen, for at have trukket sig fra aftalen om pakkerejsen og skal betale den rejsende hele den betaling, som rejsearrangøren modtog i medfør af aftalen om pakkerejsen, snarest muligt og senest den 14. september 2021.

(1) Europa-Parlamentets og Rådets direktiv (EU) 2015/2302 af 25.11.2015 om pakkerejser og sammensatte rejsearrangementer samt om ændring af forordning (EF) nr. 2006/2004 og Europa-Parlamentets og Rådets direktiv 2011/83/EU og om ophævelse af Rådets direktiv 90/314/EØF (EUT 2015, L 326, s. 1).